Folkerepublikken Lugansk

Folkerepublikken Lugansk (russisk: Луганская народная республика) var en utbryterstat fra Ukraina proklamert 12. mai 2014. Folkerepublikken gjorde krav på hele Luhansk oblast, selv om den i realiteten kun hadde kontroll over den sørlige delen av fylket. 

13. april 2014 ble det dannet milits-grupper i Donbas. Separatistene tok kontrollen over en rekke administrasjonsbygninger i Luhansk oblast. Ukrainas president Oleksandr Turtsjynov erklærte de okkuperte områdene som en antiterroristoperasjonssone. Opprørerne organiserte en folkeavstemning om selvstyre 11. mai 2014 etter mønster av folkeavstemningen på Krim. Resultatet ble publisert som 96,2% ja. Dagen etter ble folkerepublikken erklært, sammen med Folkerepublikken Donetsk.

I de påfølgende krigshandlingene fikk Ukraina kontroll over store deler av fylket. 5. september 2014 ble det erklært våpenstillstand, og en felles protokoll signert i Minsk erklærte et midlertidig selvstyre for Luhans og Donetsk, og en demilitarisert sikkerhetssone overvåket av OSSE.

Folkerepublikkene Luhansk og Donetsk ble anerkjent som stater av Russland 21. februar 2022, fulgt av Syria og Jemen neste dag. Nord-Korea anerkjente statsdannelsen 13. juli 2022.

Ved Russlands invasjon av Ukraina 2022 fikk republikken kontroll over hele fylket 25. juni. Mellom 23. og 27. september 2022 ble det på nytt organisert en folkeavstemning. Denne gangen om innlemmelse i Den russiske føderasjon. Resultatet ble publisert som 98,4% ja. 30. september erklærte Vladimir Putin at innlemmelsen skulle gjennomføres. Erklæringen ble fulgt opp i lovs form av 4. oktober 2022, som uttrykker at folkerepublikken heretter inngår i Den russiske føderasjon.

Referanser

Eksterne lenker 
 

Luhansk oblast
Stater og territorier etablert i 2014
Omstridte områder